ΨΗΦΙΣΜΑ ΤΟΥ ΣΥΜΒΟΥΛΙΟΥ της 7ης Φεβρουαρίου 1983 για την καταπολέμηση της ρύπανσης των υδάτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εκτιμώντας:

ότι το ψήφισμα του Συμβουλίου της 7ης Φεβρουαρίου 1983 σχετικά με το πρόγραμμα δράσης στον τομέα του περιβάλλοντος (1982-1986) (1) συγκαταλέγει, μεταξύ των προτεραιοτήτων δράσης, την καταπολέμηση της ρύπανσης των γλυκών υδάτων και της θάλασσας, μεταξύ άλλων, με την εφαρμογή της οδηγίας 76/464/ΕΟΚ (2)

(1) Βλέπε σ. 1 της παρούσας Επίσημης Εφημερίδας.

(2) ΕΕ αριθ. L 129 της 18.5.1976, σ. 23.

ότι στα προγράμματα δράσης για το περιβάλλον, του 1973 (3) και 1977 (4), έχει ήδη τονιστεί η σημασία της καταπολέμησης της ρύπανσης των υδάτων

(3) ΕΕ αριθ. C 112 της 20.12.1973, σ. 3.

(4) ΕΕ αριθ. C 139 της 13.6.1977, σ. 3.

ότι θα ήταν σκόπιμο να επισπευθούν οι εργασίες με μία περισσότερο ενεργή συμμετοχή των κρατών μελών όποτε αυτό είναι δυνατό

ότι είναι επομένως σκόπιμο να γίνουν εντατικότερες οι έρευνες για ορισμένο αριθμό ουσιών, έτσι ώστε να καταστεί δυνατό να ληφθεί απόφαση για το αν είναι αναγκαίο να εκδοθούν ειδικές οδηγίες για τις ουσίες αυτές

Λαμβάνει υπό σημείωση την ανακοίνωση της Επιτροπής προς το Συμβούλιο της 22ας Ιουνίου 1982 σχετικά με τις επικίνδυνες ουσίες, οι οποίες μπορούν να περιληφθούν στον κατάλογο Ι της οδηγίας 76/464/ΕΟΚ (5) και εκτιμά ιδιαίτερα την προσπάθεια που κατέβαλε η Επιτροπή για να προετοιμάσει την περαιτέρω εφαρμογή της εν λόγω οδηγίας

(5) ΕΕ αριθ. C 176 της 14.7.1982, σ. 3.

Διευκρινίζει ότι ο κατάλογος των 129 ουσιών που περιέχεται στην ανακοίνωση της Επιτροπής θα χρησιμεύσει στην Κοινότητα σαν βάση για την συνέχιση των εργασιών που θα απαιτήσει η εφαρμογή της οδηγίας 76/464/ΕΟΚ

Εκφράζει την ικανοποίησή του διότι τα κράτη μέλη θα προσπαθήσουν να ανακοινώσουν στην Επιτροπή, μόλις αυτό είναι δυνατό, οπωσδήποτε όμως μέσα σε μία προθεσμία τριών ετών, όλες τις εύκολα διαθέσιμες πληροφορίες σχετικά με τον κατάλογο των 129 ουσιών. Με την ανακοίνωση αυτή θα πρέπει να δοθεί ιδιαίτερη σημασία στα ακόλουθα σημεία:

- παραγωγή, χρήση και απόβλητα ανά βιομηχανικό κλάδο,

- διάχυτα απόβλητα,

- συγκέντρωση στα ύδατα επιφανείας, ιζήματα και οργανισμούς,

- μέτρα που έχουν ήδη ληφθεί ή/και που προγραμματίζονται για την αντιμετώπιση του προβλήματος και τα αποτελέσματά τους στον όγκο των αποβλήτων.

Σε πρώτο στάδιο θα δοθεί, στο μέτρο του δυνατού και όποτε ενδείκνυται, ιδιαίτερη σημασία στις ουσίες που αναφέρονται στο παράρτημα

Κρίνει ότι τα κράτη μέλη θα προσπαθούν να δίνουν, όποτε χρειάζεται, συμπληρωματικές πληροφορίες για τις ουσίες για τις οποίες η Επιτροπή έχει ήδη πραγματοποιήσει ή πραγματοποιεί μελέτες

Σημειώνει ότι τα κράτη μέλη αναγνωρίζουν τον κατάλογο των 129 ουσιών ως προσωρινή βάση για ενδεχόμενα εθνικά μέτρα καταπολέμησης της ρύπανσης των υδάτων από τις ουσίες αυτές, όταν εφαρμόζουν τα μέτρα που προβλέπει η οδηγία 76/464/ΕΟΚ

Λαμβάνει υπό σημείωση ότι η Επιτροπή, κατόπιν διαβουλεύσεων με τους εθνικούς εμπειρογνώμονες, θα δώσει στα κράτη μέλη κατευθύνσεις σχετικά με το περιεχόμενο και τον τύπο των πληροφοριών που πρέπει να δώσουν, κατ’εφαρμογή του παρόντος ψηφίσματος, υπό το φώς της συνεχούς μελέτης για τους κινδύνους που αντιπροσωπεύουν για το περιβάλλον οι 129 ουσίες που αναφέρονται στην παραπάνω ανακοίνωση, και ότι η Επιτροπή θα διαβιβάσει σε όλα τα κράτη μέλη όλες τις πληροφορίες που θα συγκεντρωθούν κατ’εφαρμογή του παρόντος ψηφίσματος

Σημειώνει ότι οι διάφορες υποχρεώσεις που αναλαμβάνουν τα κράτη μέλη σύμφωνα με τα παραπάνω, σε καμία περίπτωση δεν μπορούν να ερμηνευθούν με τρόπο ώστε να καθυστερήσουν τις δραστηριότητες της Επιτροπής σε σχέση με την εφαρμογή της οδηγίας 76/464/ΕΟΚ.

ΠΑΡΑΡΤΗΜΑ

2-χλωροανιλίνη,

3-χλωροανιλίνη,

4- χλωροανιλίνη,

1-χλωρο-2-νιτροβενζόλιο,

1-χλωρο-3-νιτροβενζόλιο,

1- χλωρο-4-νιτροβενζόλιο,

2,4-διχλωροφαινόλη,

2-χλωροαιθανόλη,

1,3- δίχλωρο-2-προπανόλη,

Επιχλωρυδρίνη,

Παραθείον (περιλαμβάνεται και το μεθυλοπαραθείον).